Občina Šmartno ob Paki na podlagi 17. člena Zakona o športu (Uradni list RS, št. [29/17](https://www.uradni-list.si/glasilo-uradni-list-rs/vsebina/2017-01-1523), [21/18](https://www.uradni-list.si/glasilo-uradni-list-rs/vsebina/2018-01-0887) – ZNOrg, [82/20](https://www.uradni-list.si/glasilo-uradni-list-rs/vsebina/2020-01-1236), [3/22](https://www.uradni-list.si/glasilo-uradni-list-rs/vsebina/2022-01-0014) – ZDeb in [37/24](https://www.uradni-list.si/glasilo-uradni-list-rs/vsebina/2024-01-1255) – ZMat-B), 9. in 11. člena Odloka o sofinanciranju letnega programa športa v Občini Šmartno ob Paki (Ur. vestnik MOV št. 5/2025), Odloka o proračunu Občine Šmartno ob Paki za leto 2025 (Ur. vestnik MOV, št. 29/2024) in Letnega programa športa v Občini Šmartno ob Paki za leto 2025 (Ur. vestnik MOV št. 5/2025) objavlja

**JAVNI RAZPIS**

**ZA SOFINANCIRANJE LETNEGA PROGRAMA ŠPORTA**

**v občini Šmartno ob Paki v letu 2025**

1. **PREDMET JAVNEGA RAZPISA**

Za uresničevanje javnega interesa v športu se v Občini Šmartno ob Paki v letu 2025 z javnim razpisom (v nadaljevanju: JR) sofinancirajo naslednji programi športa:

* športna vzgoja otrok in mladine, usmerjenih v kakovostni in vrhunski šport;
* kakovostni šport;
* športna rekreacija.

1. **POGOJI ZA KANDIDIRANJE NA JAVNEM RAZPISU**

Na JR lahko kandidirajo izvajalci po 3. členu Odloka o sofinanciranju letnega programa športa v Občini Šmartno ob Paki (v nadaljevanju: Odlok), upravičeni izvajalci pa so tisti, ki:

* imajo sedež v Občini Šmartno ob Paki, v primeru organizacij, ki združujejo člane na področju regije, se upošteva število članov s stalnim prebivališčem v občini Šmartno ob Paki;
* so na dan objave JR najmanj dve (2) leti registrirani v skladu z veljavnimi predpisi, njihova dejavnost pa je izvajanje športnih programov (glavna ali ena od dejavnosti) in toliko časa že delujejo na območju občine Šmartno ob Paki ali neprekinjeno zakonito nadaljujejo dejavnost športnega društva, ki je bilo že registrirano za opravljanje dejavnosti na športnem področju več kot 2 (dve) leti in je najmanj tako dolgo že delovalo na območju občine Šmartno ob Paki;
* izvajajo športne programe/področja športa skladno z Odlokom in Letnim programom športa v Občini Šmartno ob Paki za leto 2025 (v nadaljevanju: LPŠ), se pravočasno prijavijo na JR ter izpolnjujejo vse razpisne pogoje;
  + imajo za prijavljene športne programe/področja športa:
  + zagotovljene materialne in prostorske pogoje ter ustrezno izobražen in/ali usposobljen strokovni kader za delo v športu,
  + izdelano finančno konstrukcijo, iz katere so razvidni viri prihodkov in stroškov izvedbe programov,
  + urejeno evidenco članstva (športna društva in zveze) ter evidenco o udeležencih programov.

Športna društva in njihove zveze imajo pod enakimi pogoji prednost pri izvajanju LPŠ.

Pravico do sofinanciranja športnih programov imajo tisti zavodi, gospodarske družbe, zasebniki in druge organizacije, registrirane za opravljanje dejavnosti v športu, ki:

* imajo sedež oziroma stalno prebivališče v občini;
* imajo prijavljene dejavnosti pri pristojnem registru najmanj dve leti;
* imajo zagotovljene vse pogoje za opravljanje dela v športu;
* so izkazali namensko porabo proračunskih sredstev v predhodnem proračunskem letu (izjema so tisti, ki se na razpis prijavljajo prvič);
* občinski upravi redno dostavljajo poročila o realizaciji programov ter o doseženih rezultatih;
* v tekočem letu za sofinanciranje dejavnosti in programov ne kandidirajo na drugih javnih razpisih Občine Šmartno ob Paki in to potrjujejo s podpisom izjave;
* ustrezajo drugim merilom javnega razpisa.

Pravico do sofinanciranja športnih programov imajo tisti športniki posamezniki, ki:

* imajo stalno prebivališče v občini;
* so registrirani kot člani športnega društva najmanj dve leti;
* imajo status športnika;
* so izkazali namensko porabo proračunskih sredstev v predhodnem proračunskem letu, (izjema so tisti, ki se na razpis prijavljajo prvič);
* občinski upravi redno dostavljajo poročila o realizaciji programov ter o doseženih rezultatih;
* v tekočem letu za sofinanciranje dejavnosti in programov ne kandidirajo na drugih javnih razpisih Občine Šmartno ob Paki in to potrjujejo s podpisom izjave;
* ustrezajo drugim merilom javnega razpisa.

1. **MERILA IN POGOJI**

Na JR prispele vloge bodo ovrednotene v skladu s Pogoji, merili in kriteriji za vrednotenje letnega programa športa v občini Šmartno ob Paki, ki so sestavni del Odloka, kot izvleček pa so sestavni del razpisne dokumentacije.

1. **VIŠINA RAZPISANIH SREDSTEV**

Višina razpisanih sredstev na JR znaša 33.500,00 evrov, in sicer 1.500,00 evrov za športno vzgojo otrok in mladine; 30.000,00 evrov za kakovostni šport in 2.000,00 evrov za športno rekreacijo. Proračunska sredstva so zagotovljena skladno s sprejetim Odlokom o proračunu Občine Šmartno ob Paki za leto 2025 in LPŠ v Občini Šmartno ob Paki za leto 2025.

Višina sredstev, namenjenih športni vzgoji otrok in mladine, se enakovredno razdeli med prijavljene kakovostne športnike. Pri tem je najvišji znesek, ki ga lahko prejme posameznik, omejen na tretjino vseh sredstev, namenjenih športni vzgoji otrok in mladine. Dodeljena sredstva za izvajanje programov morajo biti porabljena v letu 2025.

1. **RAZPISNA DOKUMENTACIJA**

Vloga za dodelitev sredstev se odda na obrazcu skupaj z zahtevanimi prilogami. Obrazec lahko prijavitelji v času uradnih ur dvignejo v občinski upravi (Občina Šmartno ob Paki, Šmartno ob Paki 69, 3327 Šmartno ob Paki) ali pa do njih dostopajo na spletni strani Občine Šmartno ob Paki [www.smartnoobpaki.si](http://www.smartnoobpaki.si/). Vloga mora biti izpolnjena v celoti, vključno s prilogami, ki so njeni sestavni deli, ter s prilogami, ki se glede na zahteve iz obrazca vlogi priložijo.

Vse dodatne informacije v zvezi z razpisom dobijo zainteresirani v občinski upravi v času uradnih ur.

1. **ROK ZA PORABO SREDSTEV**

Dodeljena proračunska sredstva morajo biti v celoti porabljena najkasneje do 31. 12. 2025.

1. **ROK ZA PRIJAVO NA JR:**

Razpis je odprt od 28. 2. 2025 do vključno 21. 3. 2025.

1. **ODDAJA VLOG**

Vlogo morajo vlagatelji izpolniti na ustreznih razpisnih obrazcih in zraven predložiti vsa pripadajoča in zahtevana dokazila. Podpisano vlogo je potrebno pravilno označeno in v zaprti ovojnici poslati ali osebno oddati na naslov: **Občina Šmartno ob Paki, Šmartno ob Paki 69, 3327 Šmartno ob Paki**. Pravilno označeno ovojnica vsebuje:

* polni naslov vlagatelja
* pripis »Ne odpiraj! JAVNI RAZPIS – ŠPORT 2025«
* polni naslov prejemnika.

Šteje se, da je vloga prispela pravočasno, če je bila oddana zadnji dan roka za prijavo na pošti s priporočeno pošiljko ali osebno oddana zadnji dan roka v času uradnih ur občinske uprave Občine Šmartno ob Paki. Prepozno oddane vloge bo komisija zavrgla.

1. **DATUM IN NAČIN ODPIRANJA VLOG**

Vloge, ki ne bodo oddane pravočasno, ne bodo obravnavane in bodo na zahtevo vrnjene predlagatelju. Odpiranje prispelih vlog bo opravila Komisija za izvedbo javnega razpisa (v nadaljevanju: Komisija), ki jo imenuje župan, in sicer najkasneje v roku osmih (8) dni po preteku razpisnega roka. Odpiranje vlog ne bo javno. V primeru nepopolnih vlog oz. vlog s pomanjkljivo dokumentacijo bo občinska uprava na predlog Komisije v roku osmih (8) dni od odpiranja vlog vlagatelje pozvala, da vloge v roku osmih (8) dni po prejemu sklepa dopolnijo. Če vloga v roku ne bo dopolnjena, bo s sklepom zavržena. Zavrnjene bodo vse vloge, ki ne bodo izpolnjevale razpisnih pogojev, določenih v besedilu razpisa in razpisni dokumentaciji za posamezni športni program.

1. **OBVEŠČANJE O IZIDU JR**

Na podlagi odločitve Komisije izda občinska uprava v roku tridesetih (30) dni po končanem ocenjevanju in vrednotenju vlog odločbo o izbiri in obsegu sofinanciranja ali o zavrnitvi sofinanciranja programa športa. Z izbranimi izvajalci LPŠ bo pogodbe o sofinanciranju LPŠ za leto 2025 podpisal župan Občine Šmartno ob Paki.

1. **DODATNE INFORMACIJE**

Informacije in navodila za sodelovanje na JR dobijo vlagatelji na Občini Šmartno ob Paki v času uradnih ur. Kontaktna oseba je Marija Mojca Ževart, telefonska št. 03 898 49 50 ali e-naslov [obcina@smartnoobpaki.si](mailto:obcina@smartnoobpaki.si).

1. **RAZPISNA DOKUMENTACIJA**

Razpisna dokumentacija je na voljo na spletni strani Občine Šmartno ob Paki: www.smartnoobpaki.si ali v prostorih občinske uprave v času uradnih ur.

Številka: 671-0002/2025

Datum: 23. 2. 2025

Župan Občine Šmartno ob Paki

Janko Kopušar, l. r.